Gordhan nie beskikbaar vir begrotingsdebatPravin Gordhan, minister van finansies, tydens sy begrotingsrede op 24 Februarie 2016 (Foto: GCIS) Pravin Gordhan, minister van finansies, sal nie die debat oor sy begrotingsrede Woensdag in die parlement kan bywoon nie. Gordhan is tans oorsee, besig met ŉ veldtog vir beleggers. Die nasionale tesourie het Maandag bevestig dat Gordhan die Verenigde Koninkryk en die Verenigde State van Amerika vandeesweek besoek vir gesprekke met beleggers, ná sy begrotingsrede twee weke gelede. Die Demokratiese Alliansie het sy ontevredenheid hieroor uitgespreek. Mike Waters, adjunkhoofsweep van die party, het aan die ANC se programmesweep, Fezile Bhengu, geskryf om te versoek dat die debat tot 16 Maart uitgestel moet word, sodat Gordhan teenwoordig kan wees. Lede van die Nasionale Raad van Provinsies (NRP) se komitee oor finansies het glo egter dié voorstel verwerp, aangesien dit ŉ invloed sal hê op die aanvaarding van die Wetsontwerp op die Verdeling van Inkomste deur die NRP en provinsiale begrotings. David Maynier, woordvoerder van die DA, het gesê dit is bloot onaanvaarbaar dat die minister die debat oor die fiskale raamwerk in die parlement gaan misloop. “Die minister het ŉ begroting gelewer hoe om ŉ afgradering te voorkom,” het Maynier gesê. “Hy moet in die parlement wees om dit te debatteer.”